text: Отрицателни са пробите от птици в област Видин за наличие на "птичи грип" - Видин онлайн
  12,50,46
  Отрицателни са пробите от птици в област Видин за наличие на "птичи грип"
  Понеделник, 09 Февруари 2015 18:04
  Областната комисия за контрол на епидемиите, епизоотиите и зоонозните заболявания проведе първото си заседание във Видин, предаде репортер на Радио "Фокус"- Видин. Членовете на комисията бяха запознати с епизоотичната обстановка във връзка с констатираното огнище на инфлуенца по птиците в община Камено, област Бургас, както и с мерките, предприети от държавата за профилактика, ограничаване и ликвидиране на заболяването.
  "За първи път в България заболяването е отчетено при домашни птици в личен двор. С цел мерки за профилактика и ликвидиране на заболяването в област Видин са извършени 10 проби от активен и пасивен надзор от птици. Направени са и кръвни проби от промишлени обекти и "заден двор", като всички резултати са отрицателни. Няма птичи грип в област Видин", заяви д-р Валери Велков началник на отдел "Здравеопазване на животните" в ОДБХ-Видин. На заседанието беше приета заповед на областния управител на Видин Момчил Станков, с която да се осигури засилен контрол и превенция срещу проникването и разпространението на "птичи грип" на територията на региона. "Сред основните мерки са привеждане на ОДБХ-Видин в състояние на повишена епизоотична готовност, като редовно да се провеждат заседания. Забранени са всички провеждания на изложби и пазари на домашни птици. Организирани са съвместни проверки с представители на Ловно-рибарските дружества във Видин за наличие на прелет на диви и мигриращи птици и непрекъснато се следи за отклонението от здравословното състояние или трупове на птици в районите на обитаването им. Сформирани са и комисии за постоянен ветеринарно-медицински контрол за спазване на мерките за биосигурност в птицевъдните обекти", посочи още д-р Велков. Той обясни, че на територията на област Видин има регистрирани три птицевъдни обекта за бролери. "Два от тях са с капацитет 75 000, а един е 10 000. Има и обект за кокошки – носачки с капацитет 1700. Това са реално съществуващите обекти в област Видин, всичко останало се води "заден двор". Всичките собственици на обекти са уведомени и са им издадени предписания", допълни още д-р Валери Велков. Той добави, че са създадени информационни брошури за запознаване на населението с предприетите мерки.